Муниципальное бюджетное дошкольное образовательное учреждение

«Детский сад «Сардаана» с. Бютяй-Юрдя МО «Намский улус» РС(Я)

Методическай разработка:

«Ийэ тыл баайын, кэрэтин оҕоҕо иҥэрии»

 Лыткина Марианна Ивановна

 «Сардаана» о5о саадын

1 категориялаах иитээччитэ.

2022 с.

**Иhинээ5итэ**

Киириитэ……………………………………………………………………………….3

1. Бар5а баай төрөөбүт тылбыт…………………………………………………….5
	1. Уус-уран айымньы араас көрүӊүн тыл сайдыытыгар туhаныы………………7
	2. О5о саната сайдар эйгэтэ…………………………….………………………..…8

1.3.Өc хоһооно о5о иитиитигэр суолтата………………………………………….10

* 1. О5ону олоҥхо тылынан саҥарарга иитии-үөрэтии…………………………...12

I I. О5о төрөөбүт тылын сайыннарыыга хоҺоон суолтата………………........1

2.1 Хоһоону өйгө аа5арга үөрэтиигэ туттуллар ньымалар………………………15

2.2. Улэм опытыттан

Түмүк………………………………………………………………………………….17

Туhаныллыбыт литература…………………………………………………………..18

Сыһыарыы А………………………………………………………………………..19

Сыһыарыы Б……………………………………………………………………......22

**Киириитэ**

*«Тыл норуот уhун кэмнээх духовнай оло5ун саамай*

*толору буоларын таhынан, тыл өссө оскуола да*

*инигэ да суох эрдэ5иттэн норуоту үөрэтэн-такайан*

*кэлбит уонна норуот баарын тухары иитэ-үөрэтэ*

*турар улуукан уhуйааччы буолар.*

*К.Д.Ушинскай (Т.И.Петрова тылбааhа)*

Төрөөбүт ийэ тылын умнубут, төрүт культуратын сүтэрбит омук кута-сүрэ кэхтэр, сиэрэ-майгыта уларыйар.

«Ийэ тыл диэн оҕо төрүт өйүн, туох баар дьоҕурун, удьуор тыынын арыйар күлүүс буолар» - диэн этэр норуот педагогикатынан утумнаахтык дьарыктанар учуонай Галина Семеновна Попова – Санаайа. Күлүүһэ суох хатыылаах ааны кыайан аспаккын, онон ийэ тылын билбэт оҕо майгыта, өйө, дууһата эмиэ хатыылаах аан курдук, онно ким да сатаан киирбэт.

Саха оҕото кыра эрдэҕиттэн төрөөбүт буоруттан силис тардан, норуотун тылын барҕа баайын, өбүгэтин үтүө үгэһин этигэр иҥэринэн, амарах сүрэҕин, мындыр өйүн, уран тарбаҕын утумнаан, сахалыы куттаах-сүрдээх дьоһуннаах киһи буола улаатара билиҥҥи кэм ирдэбилэ буолла. Омук быһыытынан төрөөбүт ийэ тылбытыгар интэриэс үрдээтэ. Билиҥҥи төрөппүттэр оҕолоро лоп-бааччы ситимнээн, бэйэлэрин санааларын сааһылаан саҥарар буолалларыгар баҕалара улахан, ол гынан баран оҕо саҥарар саҥата күн-түүн мөлтөөн иһэрэ киһини долгутар. Оскуолаҕа киириэн иннинээҕи саас – оҕо барыны бары сэҥээрэр, түргэнник ылынар кэмэ, онон бу кэми куоттарбакка төрөөбүт ийэ тылын-өһүн, сүөгэйин-сүмэтин оҕоҕо иҥэриэхтээхпит.

Оҕо төрөөбүт ийэ тылынан көҥүл саҥаран, бэйэтин саастыылахтарын уонна дьон-сэргэ иннигэр толлубакка-симиттибэккэ санаатын сааһылаан этэ үөрэниэхтээх, оччоҕо кини ситимнээх, ылыннарыылаах саҥата, бодоруһар сатабыла сайдар, билиигэ-көрүүгэ тардыһыыта уһуктар, дьоҥҥо-сэргэҕэ сиэрдээхтик сыһыаннаһарга иитиллэр.

**Актуальноhа**:

Киһи олорор эйгэтэ айгырааһына, атын омук бөрүкүтэ суох өйө-санаата, киинэтэ, музыката телевизорынан көңүл бэриллиитэ, интернет, сотовай телефоннар о5о5о бу дьалхааннаах үйэ5э киһи быһыытынан, майгы-сигили өттүнэн, үүнэн-сайдан тахсарыгар ыарахаттары үөскэтэр;

- Бу мантан о5о тыла-өһө мөлтөөһүнэ, саха буолан туран бэйэтин санаатын сахалыы сааһылаан, толору тиэрдибэт буолуута;

- Кэнники кэмңэ олох-дьаһах тутула уларыйан, хайа да омук бэйэтэ тыыннаах ордор, тылын, культуратын араңалыыр, сайыннарар инниттэн о5ону кыра эрдэ5иттэн ийэ тылга уhуйуу буолар.

Итиниэхэ ыытыллар улэ биир сүрүн көрүҥүнэн уһуйааннарга анал дьарыктаныы буолар.

О5о тылын сайдыытыгар араас киэн өрүттээх соруктар тураллар: дор5оону чуолкайдык санарда, арааран истэргэ уэрэтии, тыл саппааьын байытыы, уус-уран айымньыны кытта киэҥник билиьиннэрии, ситимнээх сананы сайыннарыы, өйтөн аа5арга үөрэтии, толкуйдуур дьо5урун сайыннарыы, сиэр-майгы өттүнэн өйдөбүллэри ыларга, кэрэни кэрэхсииргэ, төрөөбүт тылын баайын өйдүүргэ, таптыырга иитиллэр.

О5о сааһын, уйул5атын, сайдыытын учуоттаан кинини оонньотон уэрэтиигэ, иитиигэ, сайыннарарга сүрүн бол5омто ууруллар.

**Сыала:**

О5ону кыра сааһыттан ийэ тыл эйгэтигэр киллэрэн, уус-уран тылга умсугутуу, саҥарар саҥатын, тылын сайыннарыы.

**Соруктара**:

- Саха суруйааччыларын тылынан уус-уран айымньыларын уонна төрөөбүт Бөтүҥүн түөлбэтин олохтоох автордарын билиһиннэрии; о5о5о сөптөөх айымньыларын өйтөн аа5арга, билэргэ уэрэтии.

- О5о бэйэтин санаатын, тугу билбитин-көрбүтүн, сатаан сааһылаан саңарар, уустаан-ураннаан, хомо5ой тылынан кэпсиир, айар дьо5урун сайыннарыы

- Дьон иннигэр тыл этэргэ, дакылааттыырга, өйтөн аа5ар үөрүйэхтэрин баһылыырга уьуйуу.

**I. Бар5а баай төрөөбүт тылбыт.**

Саха биллиилээх поэта Күндэ төрөөбүт тылын «Төрөөбүт төрүт тыл сөрүүн сүөгэй курдук сүрэ5и, быары сөрүүкэтэр» диэн хоһуйар.

Биллиилээх педагог маннык эппит: «Бэйэтин тылын билбэт киһи атын омук тылын үөрэтэригэр ыарахан буолуо» диэн. Биһиги суруйааччыларбыт: Өксөкүлээх Өлөксөй, Амма Аччыгыйа, Суорун Омоллоон – бары төрөөбүт норуоттарын тылларын-өстөрүн таптаан, кинилэр олохторун дьаһахтарын үөрэтэн, саха биллиилээх суруйааччылара буолбуттара. Төрөөбүт тылын билбэт, саңарбат киһи силиһэ суох мас кэриэтэ.

Саха норуота былыргы үйэлэртэн өссө сурук-бичик үөскүөн иннинэ, айбыт уус-уран айымньылара, көлүөнэттэн көлүөнэ5э тылынан бэриллэн, бүгүҥҥү сайдыылаах үйэбитигэр диэри тиийэн кэллэ5э.

Кэнчээри ыччакка анаммыт алыптаах остуоруйаларбыт, дьоро киэҺэ5э иhиллэр аарыма олоҥхолорбут, дьэрэкээн дор5оонноох ырыабыт-тойукпут, өйтөн-санааттан тобуллан тахсыбыт сиэдэрэй сэҺэннэрбэт, ча5аарыйар чабыр5ахпыт, ону тэҥинэн мындыр таабырыннарбыт, муударай өс хоҺоонноро – бу барыта биҺиги өбүгэлэрбит үйэ-саас тухары мунньуммут бар5а баайдара, ба5арбыт ба5алара, кэрэ кэми кэрэҺэлиир ыра санаалара буолар.

Кэнчээри ыччакка өй-санаа сайдыытыгар сидьин санааны, албыны-көлдьүнү өйдүүрүгэр, сатабылы, өркөн-өйү туҺанарыгар көмөлөҺөр. Оло5ун устата маны үөрэтэн туттарыгар, ханнык да ыарахан күчүмэ5эй түгэҥҥэ бэйэтин сатабылынан бу түгэни аҺарарыгар көмө, сатабыл, өйү-санааны сайыннарар тирэх буолаллар.

Сахабыт сирин суруйааччылара бэйэлэрин айымньыларын саха киҺитин өйүгэр-санаатыгар иҥэр, хас биирдии кыра да о5о5о тугу эмэ өйдөтөр-үөрэтэр, толкуйдатар сыаллаах суруллаллар.

Төрөөбүт төрүт тылынан суруллубут айымньылар о5о өйдүүр уйул5атыгар, санаа атастаҺыытыгар, бэйэтин проблематын сатаан быҺаарсарыгар сүрүн ыйынньык курдук суолталаахтар. Ханнык ба5арар айымньыны аа5ан баран, бу суруллубуту өйгө ойуулаан көрүү, ону табатык сөптөөхтүк өйдөөҺүн, быҺаарыы, бу буолар дьииннээх айымньы, эбэтэр аа5ыллыбыт айымньы суолтата диэн. Бу манан сыаналыахха сөп айымньы киҺиэхэ эбэтэр о5о5о тиийиитэ, кини өйүгэр хатанан, бу айымньы ис хоҺоонун өйдөөҺүнэ уонна иҥэриитэ. ТөҺөнөн о5о5о түргэнник, дьэҥкитик өйдөнөр, бу ис кыа5а сөпкө бэриллибит, күүстээх энергиялаах табыллыбыт айымньы диэн сыаналанар. Хас биирдии о5о барыта тус-туҺунан майгылаах, тулалыыр эйгэтин араастык ылынар, биирдии предмеккэ мөлтөх, атыныгар ордук буолар. Ол аата о5ону үс араас ирдэбилинэн үөрэтиэххэ сөп.

Үөрэҕирии системата кэлэр көлүөнэ ыччаты сайыннарар туһугар саҥаттан саҥа хайысханы, сүүрээни олох сайдыытынан көрөн киллэрэн иһэр. Ол быһыытынан билиҥҥи биһиги сайдыылаах үйэбитигэр хас биирдии oҕoҕo иитии үлэтин күүскэ ыытыллыахтаах дьоҕурун, талаанын сайыннарыллыахтаах диэн ирдэбил турар. Сөп иитиллиилээх, үрдүк култууралаах.

Билиитин таһынан, дьоҕурун, талаанын сайыннарбыт, онтун олоххо сөптөөхтүк тyhaнap киһи норуотун сайыннарар. Оттон норуот сайдыыта — олоҕу сайыннарар.

Хас биирдии норуот аан маҥнайгы сайдар суолга киирэр күлүүһүнэн кини төрөөбүт тыла буолар. Хас биирдии киһи төрөөбүт төрүт тылынан сайдар, үүнэр.

Оттон oҕoҕo кини төрөөбүт төрүт тыла үөрэҕи-билиини кэнэҕэстик ылынарыгар, өйө-толкуйа тобулларыгар, майгыта-сигилитэ олохсуйарыгар, айар-тутар дьоҕура сайдарыгар айылҕаттан айыллыбыт сүрүн эйгэтэ буолар. Норуот олорбут олоҕо, тыына-дьылҕата тылыгар сөҥөн сылдьар. Оҕо төрүөҕүттэн ийэ тылын эйгэтигэр иитилиннэҕинэ эрэ бэйэтин омугун кутун-сүрүн, үйэлэргэ муспут муудараһын этигэр-хааныгар иҥэринэр, төрөөбүт тылын бэйэтин омугун ытыктыыр-харыстыыр, киэн туттар киһи буолар.

Ийэ тыллаах киһи бэйэтин омук быһыытынан билинэн хайа баҕарар атын омугу кытта тэҥҥэ туруулаһар кыахтанар. Хайа да омук төрөөбүт тылын билэр, таптыыр, сыаналыыр кэнчээри ыччаттаах буоллаҕына, тыыннаах буолар, салгыы сайдар, туругурар кыахтанар. Тыл – бүтүн норуот национальнай баайа, кэнэҕэски кэскилэ. Оттон саха тыла — саха омук төрөөбүт тыла, билиитин-көрүүтүн төрдө, үүнэр-сайдар эйгэтэ.

**1.1 Уус-уран айымньы араас көрүӊүн тыл сайдыытыгар туhаныы.**

Киьи оло5ор о5о терөөбүт тыла улахан оруоллаах. Ийэ тыл – киһи иьирэх иэйиигэ уһуктар эйгэтэ. Оннук тылы билбэт о5о үөрбутэ-хомойбута да быһа5ас буолла5а, онтун сатаан этэр кыа5а суох.

Төрөөбүт тылы билиьиннэрэргэ норуот уус-уран айымньытын билии, таптааhын улахан оруолу ылар. Норуот талааннаахтара айбыт айымнылара көлүөнэттэн көлүөнэ5э, үйэттэн-үйэ5э, киһиттэн-киһиэхэ бэриллэн дьиҥнээх тылынан уус-уран айымньы буолбута.

Аныгы сайдыылаах саха о5ото ийэ тылыттан тэйбэтин, ийэ тылын сайыннардын диэн санааттан салайтаран күннээ5и дьарыкпар, аралдьыйыыга, иллэҥ кэмнэригэр уус-уран айымньы араас көрүҥүн былааннаан, аттаран туһанабын.

1. Хоһооннор

2. Остуоруйалар

3. Уус-уран тыллаах кэпсээннэр

4. Таабырыннар

5. Өс хоһооннор

6. Үгэлэр

7. Чабыр5ах

Өс хоһоонноро, таабырыннар, уус-уран тыллаах кэпсээннэр о5о өйүн сытыылыыр бастыҥ ньымалар. Манна о5о5о кылаабынайа, этигэр-сиинигэр саха дор5ооно, өйүгэр-мэйиитигэр сахалыы тыл, сахалыы этии хатанан хаалар. Араас үчүгэй тыллаах-өстөөх кэпсээни, остуоруйаны, өс хоһооннорун, таабырыннары, куруук истэ сырытта5ына о5о тыла-өһө, кини санарар тылын баайа, өйдүүр өйүн акылаата буолуо5а.

Ол о5обут сахалыы куттаах-сүрдээх, дьонугар сылаас-сымна5ас сыһыаннаах, амарах сурэхтээх киһи буоларыгар хайаан да туһалаах.

Айымньылар геройдарын нөҥүэ о5ону куннээ5и олоххо баар мэһэйдэри ырытарга, туоруур суоллары көрдүүргэ, буларга, сахалыы сиэрдээх буоларга уһуйуу буолар.

Уус-уран айымньылар иитэр-үөрэтэр өрүттэрин табыгастаахтык туьанан, о5олор айымньыны ылыныыларын дириҥэтэн, тылын өйдүүр, кэпсиир дьо5урдарын сайыннаран, сахалыы уус-уран айымньыны төрүт культураны кытта сибээстээхтик үөрэтэн, чобуо тыллаах-өстөөх, хоһоонньут хоһууннара, кэпсээнньит кэрэлэрэ буола иитиллэллэрэ оскуола5а баран үөрэнэллэригэр улахан көмөлөөх буолуо дии саныыбын.

Саханы саха онорорго сахалыы санааhын, сахалыы толкуй, өй сахалыы үлэтэ наада.

Киhи кэрэни кэрэхсии көрөр, киэн туттар буолла5ына эрэ иэйэр, толкуйа тобуллар, тыла чөллөрүйэр.

**1.2 О5о саната сайдар эйгэтэ**

Иитээччи кун аайы иьитиннэрэр хоhооно, таабырына, өс хоһооно, остуоруйата, кэпсээнэ о5ону сайыннарар эйгэнэн буолар.

**Остуоруйа**

Остуоруйа норуот бэйэтин оло5ун ба5а санаатын инникигэ эрэлин этэр фантастическай уус-уран кэпсээннэри остуоруйа диибит.

О5олор кыра эрдэхтэриттэн остуоруйан сөбулээн истэллэр, билэр, сатаан кэпсиир буолаллар. Бырааhынньык сценарийын остуоруйа сюжетыгар оло5уран, эбэтэр мүлчүргэннээх түгэннэрэ түргэнник, үчүгэй түмүктээх бүтэллэрэ ордук. О5ону айыл5аттан бэриллибит дьо5урун таба тайанан салгыы сайдарыгар олук ууруохха наада.

О5о дьо5урун учуоттаан, майгыларын-сигилилэрин көрөн, кинилэргэ остуоруйа геройдарын оруолларын түҥэтэн, инсценировка5а кытыннарабыт. Бэлэмнэнии үлэтэ сүрдээх уустук, элбэх сыраны эрэйэр. Инсценировкалар ситэн-хотон төрөппүт көрүүтүгэр тахсарыгар бириэмэ, дьулуур, о5оттон уонна иитээччиттэн эмиэ эрэйиллэр. Оруоллары толорорго хас биирдии о5ону кытта тус-туспа улэлиибит. Үлэлиир ньымам бэрээдэгэ:

1. Остуоруйаны кытта билиhиннэрии

2. Ис хоhоонун кэпсээhин

3. Оруолу ылбыт о5о герой характерын, кимин-тугун быһааран биэрии, санарар интонацияларын быһаарыы, тылларын, хамсаныыларын үөрэтии.

Төрөппүттэр көмөлөрүнэн көстүүмнэрин, таҥастарын-саптарын тиктэрэбит. Группабытын төрөппүттэри кытта киэргэтэбит.

Инсценировка5а о5олор дьоһумсуйаллар, дьиҥнээх артыыстар курдук тутталлар, хамсаналлар. О5олор үөрбүт-ча5ылыспыт харахтара иитээччигэ саамай күнду ситиһии буолар. Хас биирдии киһи курдук о5о үлэтэ эмиэ түмүктээх, таһаарыылаах буолла5ына, санаата кэлэр, интэриэhэ көбөр, дуоһуйар.

**Таабырын**

Таабырын диэн тугу эмэни атын көстүүнэн сыһыаннаан таайтарар кыра айымньы ааттанар. Холоон, саба5алаан, туохха сыһыаннаа5ын быһаарар, таайыытын тобулар. Тугу эмэ образтаан, ойуулаан этии. Таабырын булугас өйү эрэйэр. О5олорго дьарыкка, иллэҥ кэмнэригэр, дьоро киэhэлэргэ таабырын таайсан булугас өйүн, хомо5ой тылын эрчийэбит, сайыннарабыт.

**Үгэ**

Үгэ – фольклор биир саамай сытыы, кылыс тыллаах, сатирическай жанра буолар. Үгэ диэн үгэргиир, сиилиир, хоһуйар диэн суолталаах. Үгэ ис хоһоонун көрөн, сирдэтэн уус-уран аа5ыыга эрчиллии. Куолас улахана-кырата, уларыйыыта, саңарар саңа туона, дэгэтэ, түргэнэ эрэйиллэр.

**Чабыр5ах.**

Чабыр5ах – Саха норуотун тылынан айымньытын биир сытыы, көрдөөх сатирическай жанра. Чабыр5ах күннээ5и олохпутугар баар быһыыны-майгыны, итэ5эһи-быһа5аһы ойуулаан, дьүһүннээн көрдөрөр. Тас киэбинэн хоһоон курдук, ол гынан баран субур5ата кылгас, биир тэң кэрчик буолар. Түргэнник лабыгыраччы этиллэр, араастаан туттан-хаптан ис хоһоонун бэриллэр.

Оҕо төрүөҕүттэн ийэ тылын эйгэтигэр иитилиннэҕинэ эрэ бэйэтин омугун кутун- сүрүн, үйэлэргэ муспут муудараһын этигэр-хааныгар иҥэринэр, төрөөбүт тылын бэйэтин омугун ытыктыыр-харыстыыр, киэн туттар киһи буолар.

Ийэ тыллаах киһи бэйэтин омук быһыытынан билинэн хайа баҕарар атын омугу кытта тэҥҥэ туруулаһар кыахтанар. Хайа да омук төрөөбүт тылын билэр, таптыыр, сыаналыыр кэнчээри ыччаттаах буоллаҕына, тыыннаах буолар, салгыы сайдар, туругурар кыахтанар.

Тыл – бүтүн норуот национальнай баайа, кэнэҕэски кэскилэ. Оттон саха тыла — саха омук төрөөбүт тыла, билиитин-көрүүтүн төрдө, үүнэр-сайдар эйгэтэ.

**1.3 Өc хоһооно о5о иитиитигэр суолтата.**

Бу кэлин сылларга о5о сахалыы сиэрдээх, киһилии киэптээх буола улаатарыгар норуот муудараһын, үйэлэргэ муспут баай үгэһин туһаныы үтүө өрүттэрдээ5ин көрдөрө.

О5ону киһи быһыытынан иитэргэ, сайыннарарга, уһуйарга өс хоһооно улахан оруолу, суолтаны ыларын туһунан кэпсиэм. Өс хоһооно – норуот муудараһа. Онон кини чуолкай өйдөбүллээх, мөккүһүллүбэт түмүктээһиннээх. Өс хоһооно киэҥ өйдөбүлү уустанан-ураннаан а5ыйах тылынан биэрэр, кини кэрэтэ, уратыта итиннэ сытар.

Өс хоһооно тиэмэ баай, олох киэҥ эйгэтиттэн кини хаппата5а суох быһыылаах. Холобура, о5о иитиитигэр.

Киһи барыта билэрин курдук, о5о – киһи кэскилэ, киһи дьоло, киһи аатын ааттатара. Ол иһин былыргы өбүлэрбит сахалар «о5олоох ыалга онноо5ор уот үөрэр» диэн өс хоһооно айбыттар.

Өс хоһоонун о5о5о 5-6 сааһыттан билиһиннэрэр ордук. Бу сааһыгар о5о уйул5ата, өйө сайдар, кута бө5өргүүр, тылын саппааһа тэтимнээхтик эбиллэр, барыны бары көрүөн-билинэн ба5арар, куһа5аны-үчүгэйи араарар, өйдүүр кэмэ. Дьэ, бу кэмҥэ өс хоһоонун күндү мал кэриэтэ бэркэ харыстаан туттуллар. Кинилэри түбэһиэх халы-мааргы туттан сымсатыахха эрэ сөп. Онтон таба миэстэтигэр туттуллубут өс хоһоонун о5олор сэргии, саҥа аллайа түһэллэр. Холобура. Билбэт о5отун кытта кэпсэтэргэр «киһи кэпсэтэн, сылгы кистэһэн, ынах маҥыраһан билсэр». Аатыҥ кимий, хантан кэллиҥ, сэһэргэһиэх эрэ, до5оор! Оччо5уна о5о ордук аһыллан кэпсэтиэн сөп. Ити өс хоһоонун дьиэ да кэргэҥҥэ киэҥник туттуохха сөп.

Өс хоһоонун о5олортон куруук тутталларын курдук эрэйиллибэт, этэр тылга кыбытан иһитиннэриэххэ эрэ сөп. Холобура, үгүс өс хоһоонун остуоруйа, кэпсээн быыһыгар кыбытан этиэххэ сөп.

Сорох өс хоһооно туохха үөрэтэрин бэрт судургутук, ис хоһоонун толору быһаарбакка этэн ааһыахха сөп. Холобура, «а5ал диэтэххэ – антах хайыһар, мэ диэтэххэ – мичик гынар» - ити хайдах киһини этэллэр.

«Уу диэбитэ хаар, хаар диэбитэ уу» - сүрдээх сымыйаччы киһи туһунан.

«Аттаахтан кымньыытын. Сатыыттан тайа5ын былдьыыр» диэн куһа5ан баттыгастаах киһини этэллэр.

Итинник өс хоһооннорунан о5о киһи майгыта-сигилитэ араас буолар эбит диэн өйдүүр, сөпкө быһаарар.

Киһи оло5ун устатыгар дьон-сэргэ ортотугар олорор. Онон о5о кыра эрдэ5иттэн биир саастыылаахтарын кытта до5ордоһон, биир тылы булан бииргэ оонньоон улаатара ордук. «Киһи киһинэн олорор», онон үчүгэйдик кэпсэтэн биир тылы була үөрэн диэн сүбэлиэххэ сөп, «Эйэ5эс киһи – элбэх до5ордоох». «Биир силистээх, биир тыыннаах дьон буоллахпыт», «Ойуурдаах куобах охтон биэрбэт, дьонноох киһи өлөн биэрбэт» диэн өс хоһооннор элбэ5и этэллэр.

Онтон кырдьа5ас дьоҥҥо ытыктабылы үөскэтэргэ: «Эбэҥ тылын иһит – кырдьа5ас киһи сүбэтэ дьолго тиэрдэр» эбэтэр «Эһэбититтэн ыйытыахха, кини билэрэ буолуо. Кырдьа5аһы хааһахха хаалыы сылдьан сүбэлэт – дииллэр дии», - диэн.

Улаатан эрэр о5о5о бириэмэтин туһалаахтык атаарарга маннык өс хоһооннору туттуохха сөп. «Олорон туһаммаккын, сытан абыраммаккын ыксаа, үлэ5ин бириэмэтигэр бүтэр. Илииҥ үлэлиэ – иһиҥ тотуо, лахсыйа олоруоҥ – күнүҥ бүтүө». «Дьыл диэн оннук» диэн бириэмэ түргэнник ааһарын өйдөтүөххэ сөп.

О5о күннэтэ сайдар, төрөппүттэригэр көмөтө улаатар. Ол иһин саха кырдьа5астара о5ону соруйдахтарына, о5о түргэнник баран-кэлэн, сүүрэн-көтөн кэллэ5инэ, «о5ом ата5а – ыт ата5а» диэн өс хоһоонунан киэн тутталларын биллэрэллэр эбит. Иистэнньэҥ эбэ, ийэ иннэ5э сабы уктаралларыгар «о5ом – көрөр хара5ым» дииллэр, оччо5о о5о итини истэн үөрэр, көмөтө улаатар.

О5ону кыра эрдэ5инэ сөбүн көрөн буойар, тохтотор ордук. Эрдэттэн майгыта-сигилитэ көннөрүллүбэтэх о5о «муора тобугунан, халлаан хабар5атынан» барбыт киһи буола улаатар. Онон өбүгэлэрбит хаалларбыт 2аты баайан үөрэтэллэр, эдэри этэн үөрэтэллэр, тимир уһаарыллан тимир буолар, уол о5о эриллэн эр бэрдэ буолар», «эрэй элбэххэ үөрэтэр» эбэтэр «киһи мө5үллүбүтүттэн сиргэ тимирбэт» диэн өс хоһоонноро оруннаахтар.

Онон өс хоһооно о5о билиитэ-көрүүтэ сайдарыгар, толкуйданан көрүрүгэр, тылын саппааһа сайдарыгар туһалаахтар. Ыалга о5ону иитиигэ уһулуччу иитэр суолталаахтар, көмөлөөхтөр.

**1.4 О5ону олоҥхо тылынан саҥарарга иитии-үөрэтии.**

Олоҥхо тыла саха уус-уран тылын кылаан чыпчаала, сүөгэйэ-сүмэтэ, кэрэтэ буолар. Олоҥхо тылын уратыта: тыл дэгэтэ, суолтата, урана; алгыс, анда5ар, идэ, сиэр-туом тыллара, сэттээх-сэмэлээх тыллар. Мантан төрөппүт о5отун бастакы тылыттан, саҥатыттан са5алаан, дор5оону таба саҥарарыгар улахан бол5омтотун уурар. О5о күннээ5и оло5ор сахалыы ыраас саҥаттан сыыйа уран тылга тиийэр суола-ииһэ арыллар. Төрөппүт ханнык ба5арар уус-уран айымньытыттан уран тылга бол5омтотун ууран, о5о сааһыгар сөптөө5үн талан, саҥарар саҥатыгар киллэрэригэр үөрэтэр. О5о олоҥхо тылын иҥэринэ улаатарыгар сөптөөх усулуобуйа тэриллэр. Ол кэнниттэн о5ону кыра сааһыттан олоҥхо тылынан саҥарарга иитии-үөрэтии барар. О5о олоҥхону билсиһэригэр кылгас олуктары истэр, тылын өйдүүр, ис хоһоонун ылынар үөрүйэхтэнэригэр араас ньыма туттуллар. О5о киһи саҥатын истиэ5иттэн күннээ5и оло5ор сахалыы ыраастык саҥаны иһитиннэриэхтээх. Онуоха уус-уран тыллаах о5о кинигэтэ, олоҥхо кылгас ис хоһоонун биэрэр өҥнөөх-ойуулаах араас литэрэтиирэни, мультиктары туһанар ордук. Олоҥхо5о тыл баайа, кэрэтэ, дэгэтэ барыта туттулларын быһыытынан, о5о тылын-өһүн байытар эрэ буолбатах, өйүн-санаатын сааһылыыр, бэйэтигэр үтүөнү, үчүгэйи ииттинэригэр тирэх буолар. Ол сахалыы ыраастык саҥарарга олук уурар.

Олоҥхо5о уһуйуу.О5ону олоҥхо үһэһин кэспэккэ толорторо үөрэтиигэ оло5урар. Кыра саастаах о5о5о ба5атынан, кыа5ынан көрөн, олоҥхо олуктарын үөрэтииттэн са5алыыр ордук. Бу саастарыгар бөлө5үнэн толорторуу о5ону олоҥхо5о сыһыарыы көдьүүстээх көрүҥэ буоларын олох көрдөрөр. О5о улаатан истэ5ин аайы сыыйа уһун тиэкиһи өйүгэр тутан этэр, ырыатын-тойугун толорор буолан барар. Ол эрэ кэнниттэн олоҥхо тутулун тутуһар, тылын-өһүн, ырыатын-тойугун кыайа-хото тутар буолан барар. Онон олоҥхо5о уһуйуу уһун кэмнээх үлэ.

Олоҥхону туруоруу.Аныгы олох майгытынан олоҥхону дьүһүйүү, сыана5а туруоруу о5ону сэҥээрдэр үлэ биир хайысхата. Бу үлэ5э ускуустуба элбэх көрүҥэ алтыһар буолан, далааһына улахан, тэрээһинэ киэҥ. Маныаха олоҥхону толору туруорарга тутулун кэспэккэ, ис хоһоонун алдьаппакка туруорар наада. Кыра саастаах о5ону кытыннаран туруорарга абааһы уобараһын төрөппүт, атын улахан дьон толороро ордук тиийимтиэ буолар.

**II. О5о төрөөбүт тылын сайыннарыыга хоҺоон суолтата.**

Төрөөбүт тыл хас биирдии норуот дьыл5ата, оло5о, сайдыыта.

Ханнык ба5арар этнос, сир үрдүгэр араас эргимтэ5э олорор буолан сайдыытын таьыма төрөөбүт эйгэтиттэн ыйаахтаах.

Биhиги өбүгэлэрбит үөрэхтээhин да суо5уна о5олорун сайыннарар киэптэрэ баар этэ: айыл5а дьиктилэрин билиhиннэрэн, сиэри-туому тутуhуннаран, үтүө5э-кэрэ5э угуйаллара, уос номо5о буолбут норуот уус-уран айымньыларын о5олор өйдөрүгэр санааларын тиэрдэр идэлээхтэрэ.

О5о кыра эрдэ5иттэн төрөөбүт төрүт тылын билбэт, эбэтэр мөлтөхтүк билэр буолла5ына аанньа ахтыбат, аахайбат, улахаҥҥа уурбат буола улаатар. Оннук о5о норуотун тылын, культуратын билбэт, билэ сатаабат буола улаатар.

Хоhоону үөрэтиини, хатылааҺыны анал дьарыктаныыларга, экскурсияларга, иллэҥ кэмҥэ дьиэлэригэр төрөппүттэр көмөлөрүнэн үөрэтэбин. О5олор үөрэппит хоьооннорун аралдьыйыыларга, бырааһынньыктарга, күрэхтэһиилэргэ аа5аллар. Ордук о5олор оонньуурдар, кыыллар, дьыл кэмнэрин туһунан хоһооннору сөбүлээн үөрэтэллэр.

Биhиэхэ «Сардаана» уhуйааҥҥа төрөөбүт түөлбэбит Бөтүҥмүт олохтоох суруйааччыларын, автордарын хоhооннорун үөрэтиигэ бол5омтобутун уурабыт. О5олорго билиҺиннэрэн, көрдөрөн, о5о5о сөптөөх хоhооннору наардаан үөрэтэбит.

Олохтоох суруйааччыларбыт бары кинигэ таҺаартарбыттара. Олохтоох модельнай библиотека салайааччытын кытта Колесова В.С. ситимнээхтик үлэлиибит. Библиотека5а баран уларсан а5алан, наадыйар хоһооннорбутун ксерокопиялаан ыламмыт улэбитигэр туттабыт. Холобура:

1. Биллиилээх поэт, суруйааччы, биир дойдулаахпыт Е.С.Сивцев Таллан-Бурэ

2. Наталья Софронова

3. Прасковья Винокурова

4. Климент Ильин

5. Христина Макарова

6. Петр Кириллин

7. Оскуола о5олоро суруйбут хомуурунньуктара

Сылын аайы ыытыллар, үгэскэ кубулуйбут Таллан Бүрэ хоhооннорун аа5ыыга конкурс тэрийэбит. Таллан Бүрэ хоhооннорун о5олорго өйтөн аа5арга үөрэтэбит. Манна төрөппүттэрбит дьиэлэригэр үөрэтэллэр, күүс-көмө буолаллар. Кыайбыт о5олор, Бөтүҥ орто оскуолатыгар Ефрем Степанович Сивцев - Таллан Бүрэ стипендиятын, туйгун үөрэхтээх үөрэнээччигэ туттарыыга тахсан, аа5ыыга кытталлар. Маны таһынан олохтоох суруйааччыларбыт хоһооннорун араас тэрээһиннэргэ, аралдьыйыыга, дакылааттарга, бырааhынньыктарга, куонкурстарга үөрэтэн куруутун кытыннарабыт.

О5о тылын чочуйан, хоһоон тылын өйдөрүгэр хатаан киэҥ сыана5а , уһуйааҥҥа да буоллун, дьоҥҥо-сэргэ5э тахсан кыбыстыбакка, хомо5ойдук, доргуччу аа5арын ситиһэбит.

**2.1 Хоһоону өйгө аа5арга үөрэтиигэ туттуллар ньымалар**

Кыра о5о тылын сайдыыта бастакы сылларыгар тэтимнээхтик сайдан баран номнуо 5 сааһыгар толору сайдан бүтэр. Онон бу кэми тутуһан о5о дор5ооннору, тыллары сөпкө саҥарарыгар артикуляционнай гимнастиканы уонна тарбахтары эрчийиини ыытыы улахан көмөнү оҥорор.

Артикуляционнай эрчиллиилэр саҥарар аппарат үлэтин тупсарыыга уонна тыл сайдыытыгар кэһиллиилэри туоратарга туһалаах ньыма. Эрчиллиилэр комплекстарын нэдиэлэ устатыгар ыытар гына эрдэттэн былаанныыбыт. О5о эрчиллиини баһылаата5ына эрэ саҥаны киллэрэн биэрэбит.

Элбэх чинчийии, кэтээн көрүү түмүгэр о5о тарба5а төһө имигэһэ, араас хамсаныылары сатыыра, күннээ5и наадалаах предметтэринэн сатаан туттара кини тыла сайдыытын кытта быһаччы сибээстээх. Ол эбэтэр о5ону тургэнник, чуолкайдык саҥарда үөрэтиэххин ба5арар буоллаххына, кыратыттан тарбахтарын эрчийиҥ диэн сүбэлииллэр. Ол иһин норуот мындыр өйүнэн айбыт оонньууларын сайыннаран, аныгылыы ис хоһоонноох үөрэтии туһалаа5ын бэлиэтииллэр. Тарбах эрчиллиилэрин ыытыы судургу, ол эрээри сүрүн ирдэбиллэр тутуһуллаллара наадалаах.

1. Эрчиллиилэр хайаан да икки илиигэ оҥоhуллуохтаахтар

2. Тарбахтар бары кыттыахтаахтар

3. Дьарык кун аайы ыытыллыахтаах

Үөрэтэр хоҺоонору о5о сааһын учуоттаан табатык талыахха наада. О5о оло5ор чугас ис хоһоонноох, түөрт строкалаах тэттик кыра хоһооннортон үөрэтэн са5алыыбын.

1. Бастаан о5о тылын сайыннарар артикуляционнай эрчиллиилэри онотторобун;

2. Тарбах гимнастиката;

3. Ис хоһоонун быһаарыы, кини эйгэтигэр киллэрии;

4. Хас биирдии тыл, дор5оон сөпкө саҥарыллыыта, интонацията;

5. Саҥа тыллары быьаарыы;

6. Ис турукка киирэн, араастаан туттан-хаптан аахтарыы;

7. Хоһоон көмөтүнэн норуот тылын баайа о5о дууһатыгар тиийэр.

О5олор хоһоон дьикти күүhүн кытта аан бастаан уhуйааҥҥа билсэллэр, этэр тыл кэрэтиттэн дуоһуйууну ыларга уэрэнэллэр. Хоһоон ис хоһоонун, туохха уөрэтэрин туһунан кэпсэтиини ыытар, уус-уран ньымаларын кытта билсиһиннэрэргэ сорудахтары биэрэр. Хоһоону аа5ыы үксүгэр оонньууну,үлэни кытта дьүөрэлэнэр. Кыра бөлөххө оонньууга до5уһуоллаан, оонньуурга аа5ан иһитиннэрии ньымалара буолуохтарын сөп.

Улахан бөлөх о5олоругар дьарык кэмигэр уруһуй, мэһийии,араас дьарыктарга барытыгар тиэмэннэн былааннан киллэрэр то5оостоох. Айыл5а туһунан хоһооннору айыл5а5а, кэтээн көрүү кэмигэр, о5о5о аахтарар ордук табыгастаах, тиийимтиэ буолар.

Хоьоону аахтаран үөрэтэн тугу ситиһэбитий?

- О5ону сиэр-майгы өттүнэн иитэргэ туһанабыт. Үчүгэй, куһа5ан майгы туһунан өйдөбуллэри ылар. Аһыныгас буолуу, хорсун-хоодуот быһыы, төрөөбүт дойдуга таптал өйдөбүллэрин ылаллар;

- О5о кэрэни өйдүүрүгэр көмөлөһөр. Ол курдук айыла көстүүлэрин кэрэтин, тыынар тыыннаа5ы, үөнү-көйүүрү харыстыырга,кэрэттэн дуоһуйууну ыларга, долгуйарга үөрэнэллэр;

- О5о тыла чуолкайдык саҥарара, ситимнээх саҥата, толкуйдуур дьо5ура сайдар. Кини айымньыны ситимнээн кэпсииргэ уонна өйтөн аа5арга үөрэнэр. О5о уус-аран саҥа5а уһуйуллар, тылын саппааһа кэҥиир, бэйэтин санаатын этэ үөрэнэр;

Төрөөбүт тылын баайын, норуот тылынан уус-уран айымньытын өйдүүргэ, норуотун ытыктыырга, таптыырга иитиллэр.

**Түмүк**

Хас биирдии киһи туохха эрэ дьо5урдаах буолар. Киhи кыа5а, айар дьо5ура муҥура суох диэн этэллэр. О5о айар дьо5ура арылынна5ына, билэ-көрө сатыыра, уус-уран тылга умсугуйуута күүһүрэр. Санарар саҥаны хомо5ой гына сайыннарыы, айар үлэ5э уһуйуу, бэйэ саныыр санаатын-толкуйун сааһылаан дьоҥҥо тириэрдии – үтүе майгылаах, сытыы өйдөөх, киэҥ билиилээх киһини иитиини кытта быстыспат ситимнээх. О5о бэйэтин санаатын сааһылаан уонна уус-уран тылынан-өhүнэн этэригэр үөрэтии – уустук уонна мындыр үлэ.

Араас куонкурстарга уэрэтиллибит дакылааттары, хоһооннору, үгэлэри, туруоруллубут айымньылары улуустаа5ы, республикатаа5ы күрэхтэргэ ыытан кытыннаран истэххэ, о5о санаата күүһурэр, айар-үлэлиир ба5ата үрдүүр. Теһенен элбэх практическай үлэ ыытыллар да, соччонон о5о төрөөбүт тылынан саҥарар, суруйар тыла-өһө, кэпсиир дьо5ура сайдар.

Хас биирдии оҕоҕо төрөөбүт тыл барҕа баайын, уус-уран күүһүн, кэрэтин, тыл илбиһин, сүөгэйин-сүмэтин, өйүгэр-сүрэҕэр, этигэр-хааныгар иҥэриэхтээхпит.

Төрөөбүт тылларын таптатыы, киэн тутуннарыы, төрөөбүт сахатын тыла киниэхэ инники олоҕун оҥосторугар суолдьут сулус буоларын өйдөтүү – бу улахан олоххо бэлэмнээһин буолар.

**Туһаныллыбыт литература**.

1. «Чөмчүүк саас» тохсунньу – кулун тутар – 2006 с. – стр 20 – Ежеквартальный научно – методический журнал для работников ДО и родителей.
2. «Чөмчүүк саас» №3(11) 2009 с. от ыйа – балађан ыйа. Стр 44 – 46.
3. «Чөмчүүк саас» №4(16) 2009 с. алтынньы – ахсынньы. Стр 57.
4. «Чөмчүүк саас»№3(19) 2010 с. Стр 25 – 26.
5. «Чөмчүк саас» №1(21) 2011 с. – тохсунньу – кулун тутар.
6. «Чөмчүүк саас»№2(25) 2012 с. Муус устар – бэс ыйа.
7. «Сайдам саас» +16 №3(3) 2014 с. Стр 69 – 72.
8. «Сайдам саас»№3(4) 2014 с.
9. Оонньуу ођону иитии эйгэтигэр – методическай босуобуйа / тосхол бырагыраама – саңа кэрдиис кэмңэ. (Д. Г. Ефремова, Ю. А. Андросова) – Дьокуускай, БИЧИК, 2006 с.
10. Петрова Т. И. «Сахам тыла барахсан» - Дьокуускай, БИЧИК, 2006 с.
11. Интернет сайт матырыйаалларыттан.